b"\n_START_ARTICLE_\nSlovenec (\xc4\x8dasnik)\n_START_PARAGRAPH_\nSlovenec (1873\xe2\x80\x931945) je bil vodilni \xc4\x8dasnik politi\xc4\x8dnega katolicizma na Slovenskem._NEWLINE_Za\xc4\x8del je izhajati 14. oktobra leta 1873, in sicer kot odgovor na mladoslovenski Slovenski narod. Najprej je izhajal trikrat tedensko, od 11. julija 1883 kot dnevnik. Izhajal je v Ljubljani kot 'Politi\xc4\x8den list za slovenski narod'. V letih 1888\xe2\x80\x931896 je izdajal prilogo Domoljub, 1924\xe2\x80\x931932 pa prilogo Ilustrirani Slovenec. Kot ponedeljkova izdaja Slovenca je v letih 1932\xe2\x80\x931939 izhajal Ponedeljski Slovenec. _NEWLINE_Slovenec je bil \xc5\xbee od samega za\xc4\x8detka naprej kriti\xc4\x8dno nastrojen do doma\xc4\x8de politike, predvsem do liberalno usmerjenega \xc4\x8dasopisa Slovenski narod in njegovih privr\xc5\xbeencev. V obdobju sloga\xc5\xa1tva med klerikalnim in liberalnim taborom, ko sta idejno razli\xc4\x8dni struji sku\xc5\xa1ali delovati enotno za uveljavitev slovenstva, se je nestrpnost nekoliko pomirila, a negativnost do liberalizma v prispevkih se je \xc5\xa1e vedno \xc4\x8dutila. _NEWLINE_Slovenca so urejali pomembni predstavniki slovenskega politi\xc4\x8dnega katolicizma in slovenskega politi\xc4\x8dnega in kulturnega \xc5\xbeivljenja. V bolj demokrati\xc4\x8dnem ozra\xc4\x8dju razvoja SLS in pod sposobnimi uredniki je v dvajsetih letih 20. stoletja dosegal zavidljivo \xc4\x8dasnikarsko raven in v tem preka\xc5\xa1al liberalna Slovenski narod in Jutro. V 72 letih izhajanja se je zvrstilo 19 urednikov. Prvi so bili Karel Klun, Franci Pevec, Jakob Ale\xc5\xa1ovec in Filip Haderlap. Do precej\xc5\xa1nje \xc4\x8dasnikarske kakovosti ga je konec 80. let pripeljal Ignacij \xc5\xbditnik, v 90. pa ga je urejal Andrej Kalan. Sledili so Janez Evangelist Krek, Miha Mo\xc5\xa1kerc in Jo\xc5\xbeef Gostin\xc4\x8dar ter tik pred prvo svetovno vojno Franc Terseglav._NEWLINE_Med letoma 1918 in 1919 je bil urednik Izidor Cankar, za njim pa so se zvrstili Engelbert Besednjak, Franc Smodej, Franc Terseglav, Franc Krem\xc5\xbear, Mihael Krek, Alojzij Kuhar, Ivan Ah\xc4\x8din ter Viktor Cen\xc4\x8di\xc4\x8d. Pod urednikovanjem Ivana Ah\xc4\x8dina med letoma 1929 in 1941 je \xc4\x8dasnik postal po uvodnikih in mednarodnih komentarjih eden vodilnih v Jugoslaviji._NEWLINE_Slovenec se je zavzemal za popolno avtonomnost Katoli\xc5\xa1ke cerkve v dr\xc5\xbeavnem okviru, velik poudarek pa je dajal predvsem blaginji kme\xc4\x8dkega ljudstva. V \xc4\x8dasu pred 1. svetovno vojno je \xc4\x8dasnik poudarjal popolno vdanost habsbur\xc5\xa1ki in avstrijski monarhiji, ljubezen do domovine ter zagotovitev verskega zna\xc4\x8daja \xc5\xa1olstva. Vodilo Slovenca je bilo izra\xc5\xbeeno v geslu: \xc2\xbbVse za vero, dom, cesarja!\xc2\xab. _NEWLINE_Slovenec se je kljub ve\xc4\x8dkratni zamenjavi oblasti in vsem svetovnim ter doma\xc4\x8dim krizam obdr\xc5\xbeal vse do konca druge svetovne vojne leta 1945, ko so ga nove oblasti ukinile._NEWLINE_V letih 1991\xe2\x80\x931996 je izhajal \xc4\x8dasnik z enakim imenom in podobno politi\xc4\x8dno usmeritvijo."